Россияса Войвывлысь социальнӧй да экономика боксянь сӧвмӧмсӧ бурмӧдӧм вылӧ колӧ кыскыны войтыркостса да дiнмукостса экспертъясӧс

Та йылысь юӧртiс Коми Республикаса Юралысьӧс вежысь Александр Буров «Европаса Войвылын дiнмусянь веськӧдлан политическӧй, экономическӧй да социокультурнӧй видзӧдласъяс» Ставроссияса ХI научно-теоретическӧй конференция вылын, мый мунӧ тайӧ лунъясӧ Сыктывкарын.

«Войвывса дiнмуяс пырӧны страналӧн ӧтувъя экономикаӧ да та понда босьтӧны тӧдчана ин Россия сӧвмӧмын, - пасйис республикаса Юралысьӧс вежысь. – Но та дырйи войвыв муяссӧ век на лыддьӧны промышленносьт сӧвмӧдӧмлы лӧсявтӧм местаӧн да быть овмӧдчанiнӧн. Татшӧм видзӧдлассӧ позьӧ вежны дiнмуясса веськӧдлысьяслы, ӧтвывтчасны кӧ найӧ колана решениеяс примитiгӧн. Подулас колӧ пуктыны войвывса мутасъясӧн инновация отсӧгӧн зумыда веськӧдлӧм. Та дырйи быть колӧ кутны тӧд вылын экология видзӧм да йӧзкотырлы дiнму тэчас лӧсьӧдӧм. Тайӧ ас кадӧ лоас подулӧн, медым бурмӧдны йӧзӧс велӧдӧмсӧ да дасьтыны конкурируйтны вермысь специалистъясӧс, пыртны веськӧдлан да экономика юкӧнъясӧ выль велӧдан стратегияяс да технологияяс».

Кыдзи пасйис А.Буров, татшӧм сяма юалӧмъяс серти Коми Республикалӧн дасьтӧма нин петан туйяс, сы лыдын водзынджык нин нуӧдӧм Войвывса социально-экономическӧй конгрессъяс подув вылын. Республикаса Юралысьӧс вежысь содтiс, мый конференция дырйи оз сӧмын кывкӧртавны туялана уджсӧ, но и лоас вӧчӧма водзӧ вылӧ воськов «войвывса мутасъяс бура сӧвмӧдӧм могысь колана вӧзйӧмъясӧн».

\*\*\*«Европаса Войвылын дiнмусянь веськӧдлан политическӧй, экономическӧй да социокультурнӧй видзӧдласъяс» Ставроссияса ХI научно-теоретическӧй конференция вылын участвуйтӧны Россияса 19 дiнмуысь да СНГ-са да ылi суйӧрсайса 6 странаысь экспертъяс.